KOMISSION PÄÄTÖS,
tehty 8 päivänä maaliskuuta 2005,
siirtymätoimenpiteestä tiettyjen liha- ja maitoalan laitosten tukemiseksi Sloveniassa tehdyn komission päätöksen 2004/475/EY muuttamisesta
(tiedoksiannettu numerolla K(2005) 518)
(ETA:n kannalta merkityksellinen teksti)
(2005/193/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon Tšekin, Viron, Kyproksen, Latvian, Liettuan, Unkarin, Maltan, Puolan, Slovenian ja Slovakian liittymisasiakirjan ja erityisesti sen 42 artiklan,
sekä katsoo seuraavaa:
(1)
Tilanne yhteisön vaatimusten täyttämisen suhteen on muuttunut siirtymäajasta hyötyvien laitosten osalta sen jälkeen, kun komission päätös 2004/475/EY (1) tehtiin.
(2)
Yksi liha-alan laitos on lopettanut toimintansa 31 päivänä joulukuuta 2004.
(3)
Yksi siirtymäajan piiriin kuuluvien laitosten luettelossa mainittu maitoalan laitos lopettaa toimintansa suurikapasiteettisena laitoksena. Se aikoo vähentää tuotantoaan voidakseen täyttää vaatimukset, jotka yhteisön lainsäädännössä on asetettu laitoksille, joiden kapasiteetti on rajoitettu. Kyseinen laitos olisi siksi poistettava siirtymäajan piiriin kuuluvien laitosten luettelosta.
(4)
Kolme siirtymäajan piiriin kuuluvien laitosten luettelossa mainittua liha-alan laitosta on edistynyt huomattavasti pyrkimyksissään rakentaa uudet laitokset. Kyseiset laitokset eivät kuitenkaan huomattavista teknisistä rajoituksista johtuen pysty saattamaan päätökseen tarvittavia uudistuksia määräaikaan mennessä. Siksi on perusteltua myöntää niille lisää aikaa uudistusten päätökseen saattamiselle.
(5)
Päätöksen 2004/475/EY liite olisi siksi muutettava vastaavasti. Selkeyden vuoksi se on syytä korvata.
(6)
Tässä päätöksessä säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
ON TEHNYT TÄMÄN PÄÄTÖKSEN:
1 artikla
Korvataan päätöksen 2004/475/EY liite tämän päätöksen liitteellä.
2 artikla
Tämä päätös on osoitettu kaikille jäsenvaltioille.
Tehty Brysselissä 8 päivänä maaliskuuta 2005.